መርዓዊ ዙቤር ክሃንን መርዓት ቢታ ዚላጊን ንክንደይ ኣዋርሕ ክእሰሩ ተበይንሎም?
መርዓዊ ስም መርዓቱ ብምርስዑ ዝተኸሽሐ መርዓ
ዝሓለፈ ወርሒ ኣብ ከተማ ሃል- እንግሊዝ ክፍጸም ዝተሓሰበ ናይ ሓሶት ስነ ስርዓት መርዓ፡ መርዓዊ ስም መርዓት ብምርስዑ ተቓሊዑ። ኣብ ከተማ ለንደን ዝቕመጥ ፓኪስታናዊ ዙቤር ክሃን ምስ ኣብ ከተማ ሃል ነባሪት ዝኾነት ሃንጋሪያዊት ስደተኛ ቢታ ዚላጊ ሕጋዊ መንበሪ ፍቓድ ንምርካብ ብዝብል ምኽንያት ናይ ይምሰል ስማዊ መርዓ ወደቡ። ዕለተ መርዓ ኣኺሉ ድማ ናብ ምምሕዳር ከተማ ሃል ብምኻድ፡ ሕጋዊ ናይ መርዓ ሰነድ ንምፍራም ኣብ ዝተዳለዉሉ ግዜ፡ ወዲ 28 ዓመት መርዓዊ ስም መርዓቱ ኣብ ዝተሓተተሉ እዋን፡ ብቕጽበት ሞባይሉ ብምውጻእ ናብቲ ነቲ ስነ ስርዓት መርዓ ዝወደበ መቕርቡ ካሊክ ዳድ ክሃን ብምድዋል ስም መርዓቱ ክሓትት ተራእዩ። ነዚ ኩነታት ዝተዓዘቡ ሓለፍቲ ምምሕዳር ከተማ ሃል ድማ፡ ናብ ቤት ጽሕፈት ኢሚግሬሽን’ታ ከተማ ደዊሎም ሓበሬታ ብምሃብ ነቶም ብምድንጋር ናይ ሓሶት መርዓ ከካይዱ ዝሓለኑ ስደተኛታት ከኣ ጽንብል መርዓኦም ሒደት ደቓይቕ ተሪፉዎ እንከሎ ናብ ቤት ማሕቡስ ከም ዘምርሑ ገበሩ። ንጉዳዮም ክከታተል ዝወርሐ ቤት ፍርዲ ከተማ ሃል ድማ ዝሓለፈ ዓርቢ ኣብ ልዕሊኦም መቕጻዕቲ በይኑ። በዚ መሰረት፡ መርዓዊ ዙቤር ክሃን ን20 ኣዋርሕ፡ መርዓት ቢታ ዚላጊ ከኣ ን17 ኣዋርሕ ክእሰሩ ተበይንሎም። ሃንዳሲ ናይቲ መርዓ ዝነበረ ምስ መርዓዊ ብሓባር ዝቕመጥ ወዲ 48 ዓመት ካሊክ ክሃን ድማ ን20 ኣዋርሕ ክእሰር ተወሲኑሉ።
መርዓዊ ዙቤር ክሃን ን20 ኣዋርሕ፡ መርዓት ቢታ ዚላጊ ከኣ ን17 ኣዋርሕ